钦定古今图书集成/明伦汇编/官常典/第275卷 > 柯潜
## 钦定古今图书集成/明伦汇编/官常典/第275卷 > 柯潜

按《明外史》本传：“潜字孟时，莆田人。数岁能诗。景泰二
年，与进士第一，授修撰，历中允、洗马。天顺初，迁尚宝
少卿，兼修撰。宪宗即位，以旧宫僚，擢翰林学士，再教
习庶吉士。《英宗实录》成，进少詹事。慈懿太后之丧，潜
率僚属罗璟上章，请祔葬裕陵，廷臣相继争，未报。潜
曰：‘朝廷大事，臣子大节，舍是奚所用心’！再疏争，竟得”
如礼。连遭父母丧，诏起为祭酒，固乞终制，许之。未几
卒。潜邃于文学，性高介，负名誉。为学士时，即院中后
圃构清风亭，亭下凿池莳芙蓉，尝宴息其中，植柏二
株于后堂，人称其亭为“柯亭”，柏为学士柏。院中有井，
学士刘定之所浚也，称“刘井。”其后柯亭、“刘井”，翰林中
以为美谈云。